Virallinen lehti nro C 187 , 16/06/1998 s. 0064



KIRJALLINEN KYSYMYS E-3831/97 komissiolle esittäjä(t): María Sornosa Martínez (GUE/NGL) (28. marraskuuta 1997) Aihe: Pegon ja Olivan kosteikko Pegon ja Olivan kosteikko on jo ollut komission huomion kohteena, koska tämän kysymyksen esittäjä on tehnyt siitä kirjallisen kysymyksen E-1387/96 ((EYVL C 356, 25.11.1996, s. 33. )). Kyseinen alue on toiseksi tärkein kosteikko Valenciassa ja on julistettu erityissuojelualueeksi (SPA) villeistä linnuista annetulla direktiivillä 79/409/ETY ((EYVL L 103, 25.4.1979, s. 1. )). Vuodesta 1992 Life-luonnonsuojelu -rahoitusvälineellä on rahoitettu toimenpiteitä alueen luonnonrikkauksien suojelemiseksi. Viime vuonna komissiolle ilmoitettiin oletettavasti laittomista töistä, joita Pegon kunnanhallitus suorittaa. Komissio otti yhteyden toimivaltaisiin viranomaisiin ja ilmoitti näille aikeestaan keskeyttää rahoituksen Life-rahoitusvälineestä, jos epäselvyydet jatkuvat. Äskettäin komission edustajat vierailivat alueella. 1. Mihin johtopäätöksiin komissio tuli vierailun johdosta? 2. Mitä toimenpiteitä komissio aikoo toteuttaa sen turvaamiseksi, että yhteisön säännöksiä noudatetaan? 3. Onko komissio valmis käynnistämään kannemenettelyn EY:n perustamissopimuksen 169 artiklan noudattamatta jättämisen johdosta. Jos menettely on jo käynnistetty, missä vaiheessa se on? 4. Käytetäänkö yhteisön tukikehyksestä vuosille 1994-1999 Espanjalle myönnettyjä määrärahoja kyseisellä alueella luonnonvarojen suojeluperiaatteiden mukaisesti siten, kuin luonnonelinympäristöjen suojelusta annetussa direktiivissä 92/43/ETY ((EYVL L 206, 22.7.1992, s. 7. )) säädetään? Komission jäsenen Ritt Bjerregaardin komission puolesta antama vastaus (2. helmikuuta 1998) 1. Komission tiedot perustuvat suojelualueelle syyskuussa 1997 tehtyyn tutustumiskäyntiin sekä Valencian alueviranomaisten komissiolle lähettämiin selontekoihin. Näiden mukaan tärkeimmät Pegon ja Olivan kosteikkoalueen suojelemiseksi toteutetut toimenpiteet ovat seuraavat: * Suojelualueen johtaja on nostanut kanteen Pegon kunnanjohtajaa vastaan. Generalitat de Valencia on osallistunut suoraan tähän oikeustoimeen määräämällä oikeudellisen osastonsa avustamaan johtajaa. * Consejería de Medio Ambiente (alueellinen ympäristövirasto) on määrännyt, että kaikki toiminta kosteikkoalueella on keskeytettävä. * Kannetta käsittelevä tuomari on samoin kieltänyt kaiken toiminnan kosteikkoalueella ja määrännyt Guardia Civilin (poliisiviranomaiset) valvomaan kiellon täytäntöönpanoa. Havaitut toimintakiellon rikkomukset on saatettu tuomarin käsiteltäväksi. Kesäkuun 1997 jälkeen ainakin kuusi yritystä tai yksityishenkilöä on haastettu oikeuteen. Lisäksi suojelualueen johtaja ilmoitti 4. marraskuuta 1997 Guardia Civilille kosteikkoalueella tapahtuvista laittomista töistä. 2. Komissio katsoo, että Espanjan viranomaiset ovat tähän asti toimineet asianmukaisesti kosteikkoalueella tapahtuneen laittoman toiminnan lopettamiseksi ja lintujen erityissuojelualueen suojelemiseksi. Komissio seuraa tilanteen kehittymistä tarkkaavaisesti. Jos se katsoo, että laitonta toimintaa alueella ei enää pystytä tehokkaasti estämään, se tekee asianmukaiset päätökset varmistaakseen, että yhteisön lainsäädäntöä noudatetaan. 3. Mahdollisia toimenpiteitä olisivat LIFE-Luonto -rahoitusvälineestä maksettavan yhteisrahoituksen jäädyttäminen ja valitusmenettelyn käynnistäminen Espanjaa vastaan. 4. Komissio valvoo toimivaltansa rajoissa ja kaikin käytössään olevin keinoin, että vuosien 1994-1999 yhteisön tukikehyksen mukaista rahoitusta käytetään asianomaisella kosteikkoalueella ja koko Espanjassa siten, että noudatetaan yhteisön direktiivejä sekä luonnonvarojen suojelun ja kestävän kehityksen periaatteita. Komissio toteuttaa ja hallinnoi yhdessä jäsenvaltioiden kanssa ohjelmia, jotka jäsenvaltiot toteuttavat käytännössä erilaisina hankkeina. Osallistuessaan tähän toimintaan komissio seuraa aina valppaasti ongelmia, jotka tulevat sen tietoon hankkeiden toteutuksen yhteydessä. Nyt kyseessä olevassa tapauksessa komissio antaa Espanjan viranomaisille teknistä apua, jos ne katsovat tarvitsevansa sitä alueen arvokkaan luonnon suojelemiseksi.